উৎকট দুর্গন্ধ এবং শকুনের নামার সাঁই সাঁই শব্দকে টেক্কা দিয়ে এরফান আলীর দৃষ্টি কাড়ে দুই ময়লা-কুড়ানি বালিকার রক্ত হিম করা বিকট চিৎকার। বুল ফাইটের মতো মরণপণ লড়াইয়ে লিপ্ত দুই বালিকা। ওরা দেখতে প্রায় শকুনের মতো বীভৎস কালো, এবং শকুনের দলে ভিড়ে গেলে চেনা কঠিন। বাতাসে জোরে ধাক্কা দিলে শেকড়হীন গাছের মতো আলগোছে পড়ে যাবে এমন রোগা কৃশকায়। উচ্চতায় দুই বালিকা প্রায় সমান, মাথায় বাবুইপাখির বাসার মতো জটাবাঁধা চুলের বাসা, পস্নাস্টিকের দড়ি দিয়ে কোমরে বাঁধা একটি করে পায়জামাও আছে, কিন্তু ওপরের অংশ কাপড়শূন্য; নারীত্বের প্রতীক স্তন দুটি বুকে স্থান নির্দিষ্ট করে বিষফোড়ার মতো কেবল মাথা উঁকি মারছে। নববর্ষের দিনে নগরীর সুখী-সমৃদ্ধ মানুষেরা পান্তাপ্রিয় হয়ে ওঠায় ঘরে ঘরে পান্তা-উৎসব, তাই উদ্বৃত্ত পান্তায় ট্রাকভর্তি, এই খাবার লুফে নেওয়ার সময় বালিকাদের শরীরের যত্রতত্র ময়লা আটকে শতটুকরো বাহারি রঙের কামিজের মতোই হয়ে আছে। বুকের বিষফোড়া দুটির ওপরে কিছু পান্তা লেপটে শুকিয়ে আছে। ময়লার ট্রাকে হেলান দিয়ে লুঙ্গি প্রায় কোমর পর্যন্ত চেতিয়ে পেশাব করার ফাঁকে ঊরুর একজিমা চুলকানোর প্রশান্তি উপভোগরত এক ভগ্নদেহী মধ্যবয়সী রিকশাচালক শিকারি শিয়ালের মতো ঘাড় ঘুরিয়ে গভীরভাবে পর্যবেক্ষণ করে বালিকা দুটির লড়াই। পেশাব শেষে লুঙ্গির ওপর দিয়ে একজিমা চুলকাতে চুলকাতে ছুটে আসে লড়াইরত বালিকাদের দিকে, এই ছেড়িরা, দেহি তোরা কী পাইছিস ট্রাকের মইধ্যে? রিকশাওয়ালাকে আসতে দেখে বালিকা দুটি রক্তহিম করা চিৎকার আরো বাড়িয়ে দিলো। উৎকট দুর্গন্ধ ও শকুন নামার বিপদের মধ্যেও এরফান আলী দাঁড়িয়ে পড়লে রাগী-স্বভাবের যুবক ও অধিনায়ক ছেলেটি দাঁড়িয়ে পড়তে বাধ্য হলো। ওদের কাছাকাছি পৌঁছেই চমকে উঠল এরফান আলী, বালিকা দুটির চোখে ভয়াবহ দুর্ভিক্ষ, সাঁই সাঁই শব্দ করে শকুনেরা যেন ওদের চোখেই নামছে। ইচ্ছা করলে, যে-কোনো একটি শকুনই লাঙলের ফলার মতো নখ দিয়ে অনায়াসে একটি মেয়ে তুলে নিতে পারবে। বিরক্তির চোখে এরফান আলীর দিকে একনজর তাকিয়ে ঊরুর একজিমা চুলকাতে চুলকাতে বিদায় নিল রিকশাচালক। দুর্বল অপুষ্ট হাড়সর্বস্ব ক্ষীণতনুর এ-শরীরে এমন রক্তহিম করা বিকট চিৎকার কী করে সম্ভব! এক বালিকা দুই হাতের মুঠো একত্রে করে শক্তভাবে বন্দি করে রেখেছে অমূল্য সম্পদ, যা ওরা পেয়েছে ট্রাকের ময়লা-আবর্জনার মধ্যে। শক্তি ও শরীরে দুজন সমান, তাই অন্য বালিকাও নাছোড়, একবার নখ দিয়ে খামছে ধরছে তো একবার লালদাঁত দিয়ে কামড়ে ধরছে। একজন সম্পদ দখলে নিয়েছে এবং অন্যজন সেই সম্পদ কেড়ে নিতে মরিয়া। সম্পদ সংরক্ষণ ও আহরণের আদিম প্রক্রিয়া ও সংঘর্ষের মুখোমুখি দাঁড়িয়ে এরফান আলী ভেবেছিল, সোনার আংটি বা কানের দুল ইত্যাদি মূল্যবান কিছু হবে। যার অঢেল আছে তার আঙুলের ফাঁক গলিয়ে এক-দুটা সোনার আংটি বা অজান্তে কানের একটা দুল ময়লা-আবর্জনার ঝুড়ির মধ্যে পড়তেই পারে। সম্পদ দখলকারী বালিকাটি এরফান আলীকে আস্থায় নিল না, কিছুতেই হাতের মুঠো আলগা করবে না। বড় একটি ধমক গলা পর্যন্ত উঠে এসেও থেমে গেল। মাথার মগজ পর্যন্ত নড়ে ওঠে এমন ভয়ানক উৎকট দুর্গন্ধযুক্ত আবর্জনা শরীরে মেখে এবং আবর্জনার কাছেই দাঁড়িয়ে দুই বালিকার সম্পদ সংরক্ষণ ও দখলের যে লড়াই, এই সম্পদের মালিক নিশ্চয় আশেপাশের অভিজাত বাড়িগুলোর কেউ একজন, টের পেলে নিশ্চয় ছুটে আসবে। এ-লড়াইয়ে একজন ভদ্রলোক জড়িয়ে পড়ছে, জটিল-পাঁক তৈরি হবে। কারেন্টের খাম্বার মতো নিশ্চুপ দাঁড়িয়ে আছে এরফান আলী। বালিকা দুটির চিৎকার থেমে গেছে, কিন্তু লড়াই চলছে পূর্ণশক্তিতে। অধৈর্য হয়ে রাগী-স্বভাবের যুবক এগিয়ে গেল এবং কাছাকাছি পৌঁছেই ধমক মারল, ‘এই, কী নিয়া গ-গোল করছিস তোরা, দেখি?’ যেন শক্তিশালী বোমার বিস্ফোরণ ঘটল, বালিকা দুটি একসঙ্গে কেঁপে উঠল। দখলকারী বালিকার হাতের মুঠো আলগা হয়ে গেলে মাটিতে যা পড়েছে তা দেখে এবার এরফান আলীর বুক কেঁপে ওঠে, কাঠের ঠ্যাঙের ওপরে দাঁড়িয়ে থাকা আর সম্ভব হচ্ছে না, এ-মুহূর্তে আরো দশটি কাঠের ঠ্যাং প্রয়োজন এরফান আলীর পঙ্গু শরীরের ভার বহনের জন্য।